**השביל הזה מתחיל כאן**

[**מרכז יעקב הרצוג**](http://www.merkazherzog.org.il/)

**רציונל :**

במפגש זה נתחיל בהכנות למסע פנימי שיתמשך לאורך השנה. נקרא מקורות שונים, ובאמצעותם נעלה שאלות כגון;

לאן ברצוני להגיע? האם קיימת רק דרך אחת שמובילה לשם? מהם היתרונות ומהם הקשיים הצפויים בכל דרך? אילו מחירים יש לשלם בכל בחירה והאם זה שווה? וכיצד יש להתייחס לעבר? האם להשאיר אותו מאחור או לקחת חלק ממנו בדרכי החדשה?

**1.**      **פתיחה במליאה: משחק "כל האמת"**

מטרת הפתיחה היא לעודד את החיבור בין עולמם הפנימי של הלומדים ללימוד.

על המנחה לבחור שלושה מתנדבים ולתת לכל אחד מהם דף תשובות שונה. לאחר מכן לשאול כמה שאלות '**טריוויה'**, וכל אחד מהם צריך לשכנע כי בידו התשובה הנכונה.

 מומלץ לא להקריא את התשובות אלא להציג אותן באופן המשכנע ביותר. על הקהל להיות קשוב ולהחליט מיהו דובר האמת.

·         שאלות לדוגמה:

-     היכן נמצאת 'גבעת הצעקות'?

-     מהי ה"מלחמה הקרה"?

-     בכמה יבשות מוקף הים התיכון?

לאחר כשלוש שאלות, המנחה ישאל את המתנדבים מהו 'מסע'. כאן, בניגוד לשאלות הקודמות, אין תשובה אחת נכונה, משום שזוהי אינה שאלת ידע אלא השקפה.

דרך מתודה זו יתאפשר לכל אחד לחשוב על המסע האישי והמיוחד שהוא רוצה לעבור.

1. לימוד בחברותא

המשתתפים יתחלקו לקבוצות לימוד קטנות (3–4 לומדים) לצורך העמקה בטקסטים, בעזרת השאלות הנלוות.

## 'קום. הגיע הזמן לקום ולהתחיל ללכת..' (בית הבובות)

במקור הראשון, הלקוח מהספר 'עליסה בארץ הפלאות' מתואר מפגש בין עליסה לבין החתול. עליסה מודאגת משום שהיא אינה יודעת באיזו דרך עליה ללכת, והיא איננה יודעת להגדיר לאן בדיוק היא רוצה להגיע.

נשאל את המשתתפים לאן כל אחד מהם רוצה להגיע, האם יש חשיבות לדרך, והאם באמת קיימת רק דרך אחת שניתן ללכת בה.

## 'מי זוכר ומי יודע את הדרך אל ביתי..' (נעמי שמר)

בחלק זה המשתתפים יחשפו לשני קטעים, של יהודה אטלס ונחמה ליבוביץ. דרך הקטעים הללו נעסוק בתחושות הלא פשוטות שיכולות לעלות במסע- העמימות, אובדן הדרך, ובקושי שקיים לעתים כשאנו נדרשים "לקחת אחריות" ולהיות ה"אדונים של עצמנו".

לאחר מכן, נעיין בשיר "יומן מסע" (שנכתב על ידי אריק איינשטיין ואביב גפן), ונעלה באמצעותו את הקשיים הצפויים בדרך, את תחושת ה'היבלעות' או ה'היעלמות'; את השאלות הרבות שעולות בדרך, והעובדה שלא תמיד יש להן תשובות.

נשווה בין האמירה של אלוהים לאברם 'לך לך.. אל הארץ אשר אראך' (בראשית יב, א) לבין האמירה בשיר שמבקרת את אלו ש'מביטים למעלה ונושאים תפילות, כשבינתיים שוכחים שהמשמעות לחיות היא לשאול את השאלות'. דרך השוואה זו נחדד את שני סוגי ההליכות השונים ונשאל את המשתתפים עם איזו הליכה הם מזדהים ומדוע, ובכלל, האם קיימת בהכרח סתירה ביניהן.

**ג. 'וכבר עבר די זמן מאז שהיינו פה, שים לב איך משהו פה השתנה..' (שלמה ארצי)**

בחלק האחרון נקרא קטעים מנוגדים בעניין היחס לעבר - ברל כצנלסון הקורא לקחת מהעבר את הצידה לעתיד, להתחבר לעבר כבסיס של ההווה והעתיד ויהודה אלקנה הכותב בזכות השכחה והחיים, וקורא להתנער מזיכרון העבר המצמית]. באמצעות קטעים אלה נעסוק במתח שבין העבר והמורשת לבין העתיד שאליו אני צועד בדרך החדשה.

מה היחס שלנו למקום שממנו צמחנו, על מה אנחנו מוותרים ואת מה אנו מעוניינים לשמר?

**3. אסיף במליאה**

מטרת האסיף היא לשתף את הקבוצה בתובנות שעלו מן הלימוד בקבוצות, ולפתח שיחה על הסוגיות העקרוניות שעלו במהלך הלימוד. נתמקד בסיכום האישי של כל לומד.